Жылэдэсхэр яхуэарэзыщ
Дзэлыкъуэ районым хыхьэ Сэрмакъ къуажэр ди республикэм и жылэ нэхъ инхэм ящыщщ. Абы щопсэу цIыху мин 8-м щIигъу. Жылэм щолажьэ еджапIэхэр, гъэсапIэхэр, щэнхабзэ, спорт IэнатIэхэр, нэгъуэщIхэри. Iуэху зехьэкIэ пэрыт зыгъэлъагъуэу къуажэм дэт IуэхущIапIэхэм ящыщщ «Урысейм и пощт» федеральнэ IэнатIэм Сэрмакъ къуажэм щиIэ къудамэ №062-р.
IуэхущIапIэм и лэжьакIуэхэр. Щысхэр (ижьымкIэ къыщыщIэдзауэ): Къардэн Жаннэ, Къалэ ФатIимэт. Абыхэм къащхьэщытщ Дзу Мухьэмэдрэ Къардэн Мадинэрэ. Жылэдэсхэр яхуэарэзыуэ, районым щыIэ езым хуэдэ IуэхущIапIэхэм къакIэрымыхуу мэлажьэ связымкIэ щIыпIэ къудамэр. Абы и унафэщIщ зи IэщIагъэм фIыуэ щыгъуазэ, лэжьыгъэм и къызэгъэпэщакIуэ IэкIуэлъакIуэ Къардэн Жаннэ.
— Ди лэжьыгъэр зыхуэгъэпсар къуажэдэсхэм я гъащIэр нэхъ тынш, лъэпощхьэпоуншэ щIынырщ. Пощтым къагъэхь письмохэр, газетхэр, журналхэр цIыхухэм и чэзум яIэрыгъэхьэжыным долIалIэ, — жеIэ Къардэным. — КъинэмыщIауэ, пощтым пэжыжьэу псэу пенсионерхэм газ, уэздыгъэ, телефон уасэхэр ятынымкIэ дэIэпыкъуэгъу дахуохъу. Ахэр ди лэжьакIуэхэм хузэфIагъэкI.
Пощтым ехъулIэныгъэфIхэр зыIэрегъэхьэ республикэм, къэралым къыщыдэкI газетхэм, журналхэм жылэдэсхэм Iэ трегъэдзэнымкIи. Мы гъэм абыкIэ ятелъ планыр фIы дыдэу ягъэзэщIащ. Жаннэ и нэIэм щIэту мы къудамэм щолажьэ цIыхуищ. Пощтзехьэхэу Къалэ ФатIимэт, Дзу Мухьэмэд, Къардэн Мадинэ сымэ жэуаплыныгъэр зыхащIэу я къалэнхэр ягъэзащIэ.
ЛэжьыгъэфIхэр щызэфIах, нэхъыщхьэращи, цIыхухэр зыхуэарэзы IуэхущIапIэм и лэжьакIуэхэр мызэ-мытIэу ягъэпэжащ щытхъу, фIыщIэ тхылъ зэмылIэужьыгъуэхэмкIэ. Къудамэм и лэжьыгъэр къызэзыгъэпэщ Къардэн Жанни зыбжанэрэ къыхуагъэфэщащ «Урысейм и пощт» ФГУП-м, Федеральнэ пощт къулыкъущIапIэм (ФПС) КъБР-м щиIэ и управленэм къабгъэдэкI щIыхь, фIыщIэ тхылъхэр, саугъэт лъапIэхэр. Ябгъэдэлъ IэкIуэлъакIуагъымкIэ япэ класс зиIэ пощтзехьэ Iэзэхэми иратащ апхуэдэ щIыхь, фIыщIэ тхылъхэр.
Пощтым и лэжьакIуэ пашэхэм дохъуэхъу узыншэу, яхуэфэщэн гулъытэ ягъуэту, цIыхухэм я арэзыныгъэ щымыщIэу иджыри куэдрэ я IэнатIэм пэрытыну.
ТАМБИЙ Линэ.
